b'\n_START_ARTICLE_\nRestavracija ob koncu Vesolja\n_START_SECTION_\nKratek povzetek vsebine\n_START_PARAGRAPH_\nKo zapustijo Magratejo, si Arthur Dent za\xc5\xbeeli \xc4\x8daj, vendar mu ga od avtomata za pija\xc4\x8do ne uspe dobiti. V tem jih napade vogonska ladja, ker pa so procesorji ladijskega ra\xc4\x8dunalnika zasedeni z izdelavo \xc4\x8daja, se ne morejo ne braniti ne umakniti. Tako Zaphod Beeblebrox na pomo\xc4\x8d pokli\xc4\x8de svojega pokojnega pradeda Zaphoda \xc4\x8detrtega, ki ga opomni, da je predsednik galaksije postal zato, da bi ugotovil, kdo ji pravzaprav vlada. Re\xc5\xa1i jih, vendar hkrati Zaphoda po\xc5\xa1lje v zalo\xc5\xbeni\xc5\xa1tvo \xc5\xa0toparskega vodnika po galaksiji, kjer naj bi poiskal Zarniwoopa._NEWLINE_Medtem ko je Zaphod na poti v Zarniwoopovo pisarno, zgradbo vladni lovci odpeljejo na \xc5\xbdabsvet B. \xc4\x8cuvar ga pospremi do Vrtinca totalne perspektive, naprave, ki uni\xc4\x8di \xc4\x8dloveka s tem, da mu poka\xc5\xbee kako majhen je v primerjavi z vesoljem. Zaphod to pre\xc5\xbeivi, saj se je v trenutku vklopa Vrtinca nahajal v Zarniwoopovem sinteti\xc4\x8dnem vesolju, ustvarjenem posebej zanj. V zapu\xc5\xa1\xc4\x8deni vesoljski ladji najde Zarniwoopa, ki ho\xc4\x8de odkriti, kdo vlada vesolju. Zaphodu se zamisel ne zdi preve\xc4\x8d dobra, zato zapusti Zarniwoopa in naro\xc4\x8di ladijskemu ra\xc4\x8dunalniku, naj jih spravi v najbli\xc5\xbejo restavracijo. Odpelje jih v Restavracijo ob koncu vesolja, kjer lahko gostje ob hrani opazujejo, kako se kon\xc4\x8duje vesolje._NEWLINE_Po ve\xc4\x8derji ukradejo \xc4\x8drno vesoljsko ladjo, ki pa je namenjena za posebne u\xc4\x8dinke na koncertu Totalnega razdejanja in naj bi priletela v sonce. Zadnji trenutek se jim z ladje, ki jih je medtem ponesla dva milijona let pred njihov \xc4\x8das, uspe re\xc5\xa1iti preko nedokon\xc4\x8danega teleporta, ki nima krmilnega sistema, zato jih teleportira na naklju\xc4\x8dna mesta. Arthurja in Forda teleportira na golgafrin\xc4\x8dansko vesoljsko ladjo, ki preva\xc5\xbea ljudi, ki naj bi naselili prazgodovinsko Zemljo. Na Zemlji Arthur in Ford ugotovita, da se Zemljani niso razvili iz opic, temve\xc4\x8d iz tajnic, frizerjev, posrednikov in ostalih predstavnikov nekoristnih kadrov, ki so se jih s prevaro znebili na nekem drugem planetu. Za nekaj \xc4\x8dasa se lo\xc4\x8dita._NEWLINE_Medtem Trillian in Zaphod z Zarniwoopom obi\xc5\xa1\xc4\x8deta \xc4\x8dloveka, ki vlada vesolju. Na njihovo presene\xc4\x8denje je to le preprost mo\xc5\xbe, ki s svojim ma\xc4\x8dkom \xc5\xbeivi na nekem zakotnem planetu in ne verjame v ni\xc4\x8d. Zaphod in Trilian se tako odpravita drugam, Zarniwoopa pa pustita tam.'